Il-Ħames Pitazz – Paragrafi 1461-1470 + O Ġesu' tiegħi, meta ma jifhmunix u ruħi tkun imħarbta, inkun irrid noqgħod għal ftit waħdi miegħek. Tibgħatlix, O Mulej, messaġġiera, li kapaċi biss jitkellmu għalihom infushom, u jgħidu dak li tiddettalhom in-natura tagħhom stess. Konsolaturi bħal dawn jgħejjuni ħafna. 6 ta' Jannar 1938. Illum, meta il-kappillan (Dun Theodore) ġab lill-Mulej Ġesu', ħareġ dawl mill-Ostja, id-dawl tagħha laqat lil qalbi u mlieha b'nar kbir ta' mħabba. Ġesu' kien qed jgħarrafni li għandi nwieġeb għall-ispirazzjonijiet tal-grazzja b'iktar fedelta', u li għandi nishar b'mod iktar sottili. + Il-Mulej għarrafni wkoll li ħafna isqfijiet kienu qegħdin jaħsbuha dwar din il-Festa, kif ukoll ċerta persuna lajka. Xi wħud kienu entużjasti dwar din l-opra ta' Alla, filwaqt li oħrajn ma setgħux jemmnu fiha; imma minkejja kollox, ir-riżultat kien glorja kbira għall-opra ta' Alla. Madre Irene u Madre Mary Joseph kienu qegħdin jagħtu speċi ta' rapport lil dawn il-persuni distinti, imma dawn kienu qegħdin jistaqsu aktar fuqi milli dwar l-opra. Għal dak li għandu x'jaqsam mal-opra stess, ma kienx hemm dubju, għax il-glorja ta' Alla diġa' kienet qiegħda tiġi mħabbra. Illum qiegħda nħossni ħafna aħjar. Fraħt li stajt nimmedita iktar waqt is-Siegħa ta' Adorazzjoni. Imbagħad smajt vuċi: Mintix ser tkun tajba f'saħħtek. Tħallix is-Sagrament tal-Qrar, għax din il-ħaġa ma togħġobnix. Tagħtix kas tat-tgergir ta' dawk ta' madwarek. Stagħġibt b'dan, għax illum kont qiegħda nħossni aħjar, imma ma ħsibtx aktar fuq hekk. X'ħin is-soru tfiet id-dawl, bdejt nagħmel is-Siegħa tal-Adorazzjoni. Imma wara ftit bdejt inħoss xi ħaġa mhux sewwa f'qalbi. Bqajt inbati fis-skiet sal-ħdax, imma mbagħad tant bdejt inħossni ħażin li qajjimt lil Swor N. (probabilment Swor Fabiola), li qiegħda miegħi fil-kamra u tatni xi taqtir, li għenuni ftit u stajt nimtedd. Issa qiegħda nifhem x'avżani l-Mulej. Iddeċidejt li l-għada nsejjaħ lil saċerdot, ikun min ikun, u niftaħ quddiemu s-sigrieti ta' ruħi. Imma dan ma kienx kollox, għax filwaqt li kont qiegħda nitlob għall-midinbin u noffri it-tbatijiet kollha tiegħi għalihom, l-ispirtu ħażin ma setax jissaportiha din il-ħaġa. Filwaqt li ħa forma ta' dehra, huwa qal, "Titlobx għall-midinbin, imma għalik innifsek, għax int ser tintilef." Filwaqt li jiena ma tajtx kas ta' Satana, komplejt nitlob b'ħerqa doppja għall-midinbin. L-ispirtu ħażin beda jingħi bir-rabja, "O, li kieku kelli s-setgħa fuqek!" u għeb. Jiena stajt nara li t-tbatija u t-talb tiegħi kienu qegħdin jorbtu lil Satana u jaħtfulu ħafna erwieħ minn taħt idejh. Ġesu', li tant tħobb is-salvazzjoni tal-bnedmin, iġbed lill-erwieħ kollha lejn il-ħajja divina. Jalla l-kobor tal-ħniena Tiegħek tkun mfaħħra hawn fl-art u fl-eternita'. O maħbub kbir tal-erwieħ, li fil-ħniena Tiegħek bla tarf ftaħt l-għejjun fejjieda tal-ħniena sabiex l-erwieħ dgħajfin ikunu jistgħu jissaħħu fil-pellegrinaġġ ta' din il-ħajja, il-ħniena Tiegħek tgħaddi tiġri matul ħajjitna bħal ħajta tad-deheb u żżomm il-kuntatt tagħna ma' Alla. Għax Hu m'għandu bżonn ta' xejn biex iġiblu l-ferħ; għalhekk kollox hu biss opra tal-ħniena Tiegħu. Is-sensi tiegħi jkunu minfuda bil-ferħ meta Alla jagħtini li nsir iktar konxja minn dak l-attribut kbir tiegħu; jiġifieri, il-ħniena Tiegħu bla tarf. 7 ta' Jannar 1938. L-ewwel Ġimgħa tax-xahar. Dalgħodu waqt il-Quddiesa, għal ftit minuti biss, rajt is-Salvatur qed ibati. Li laqatni kien li Ġesu' tant kellu paċi fost it-tbatijiet kbar Tiegħu. Jiena fhimt li din kienet lezzjoni għalija kif għandha tkun l-imġiba tiegħi minn barra, fost id-diversi tbatijiet tiegħi. Għal żmien twil mhux ħażin, ħassejt uġigħ f'idejja, f'riġlejja u f'ġenbi. Imbagħad rajt lil ċertu midneb li kien qed jieħu ġid spiritwali mit-tbatijiet tiegħi jersaq qrib il-Mulej. Dan kollu għall-erwieħ li huma 'l bogħod minn Alla. + Illum mort inqerr għand il-kappillan (Dun Theodore). Ġesu' farraġni permezz ta' dan is-saċerdot. O Ommi, Knisja ta' Alla, inti Omm vera li tifhem lil uliedek . . . O, kemm hi ħaġa sewwa li Ġesu' għad jiġġudikana skont il-kuxjenza tagħna u mhux skont ma jgħidu u jiġġudikaw in-nies. O tjubija li ħadd ma jista' jifhimha, qiegħed narak mimli tjubija fl-istess waqt tal-ġudizzju.
Djarju ta' Swor Fawstina – Il-5 Pitazz (par.1461-1470)